“หุ้นเอเชีย” ผันผวน! นลท.วิตกหลังสหรัฐเผยข้อมูลศก.ไร้ทิศทาง-ตัวเลขว่างงานเพิ่มขึ้น
“หุ้นเอเชีย” ผันผวน! นลท.วิตกแนวโน้มตลาดแรงงาน-เศรษฐกิจของสหรัฐ หลังสหรัฐเผยข้อมูลเศรษฐกิจไร้ทิศทาง โดยยอดค้าปลีกเดือนส.ค.ขยายตัวได้ดีเกินคาด แต่ตัวเลขผู้ขอรับสวัสดิการว่างงานเพิ่มขึ้นสูงกว่าคาดการณ์
17 ก.ย. 2564

ผู้สื่อข่าวรายงานว่า ตลาดหุ้นเอเชียเปิดผันผวนในวันนี้ หลังสหรัฐเปิดเผยข้อมูลเศรษฐกิจไร้ทิศทาง โดยยอดค้าปลีกเดือนส.ค.ขยายตัวได้ดีเกินคาด แต่ตัวเลขผู้ขอรับสวัสดิการว่างงานเพิ่มขึ้นสูงกว่าคาดการณ์ ซึ่งทำให้นักลงทุนกังวลเกี่ยวกับแนวโน้มตลาดแรงงานและเศรษฐกิจของสหรัฐ
โดยดัชนีนิกเกอิเปิดตลาดที่ระดับ 30,387.54 จุด เพิ่มขึ้น 64.20 จุด หรือ +0.21% ดัชนีฮั่งเส็งเปิดที่ 24,589.17 จุด ลดลง 78.68 จุด หรือ -0.32% ดัชนีเซี่ยงไฮ้คอมโพสิตเปิดที่ 3,595.27 จุด ลดลง 11.82 จุด หรือ -0.33%
ด้านกระทรวงพาณิชย์สหรัฐเปิดเผยเมื่อคืนนี้ว่า ยอดค้าปลีกเดือนส.ค.ปรับตัวขึ้น 0.70% เมื่อเทียบรายเดือน สวนทางกับที่นักวิเคราะห์คาดว่าจะลดลง 0.80% และเมื่อเทียบรายปี ยอดค้าปลีกเดือนส.ค.พุ่งขึ้น 15.10% โดยได้แรงหนุนจากการใช้จ่ายในช่วงก่อนเปิดเทอมการศึกษาในสหรัฐ
อีกทั้งกระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกเพิ่มขึ้น 20,000 ราย สู่ระดับ 332,000 รายในสัปดาห์ที่แล้ว โดยสูงกว่าที่นักวิเคราะห์คาดการณ์ที่ระดับ 330,000 ราย
ส่วนนักลงทุนจับตาความเคลื่อนไหวในตลาดหุ้นฮ่องกงอย่างใกล้ชิด หลังจากที่ดัชนีฮั่งเส็งดิ่งลงเกือบ 6% ในสัปดาห์นี้ เนื่องจากความกังวลเกี่ยวกับการใช้มาตรการควบคุมธุรกิจเทคโนโลยีและกาสิโน
ทั้งนี้หุ้นกลุ่มธุรกิจกาสิโนที่จดทะเบียนในตลาดหุ้นฮ่องกงร่วงลงอย่างหนักในช่วงที่ผ่านมา หลังมีรายงานข่าวว่า รัฐบาลมาเก๊าได้ออกเอกสารซึ่งประกอบด้วยข้อเสนอแนะต่างๆ เช่น การอนุญาตให้เฉพาะผู้ถือใบอนุญาตประกอบธุรกิจพนันจากรัฐบาลเท่านั้นที่สามารถแจกจ่ายผลกำไรให้กับผู้ถือหุ้นได้ รวมถึงมาตรการอื่นๆ โดยเอกสารดังกล่าวเปิดเผยออกมาในช่วงที่เจ้าหน้าที่เริ่มดำเนินการเปิดรับฟังความคิดเห็นจากสาธารณะเป็นเวลา 45 วัน เพื่อแก้ไขข้อบังคับการเล่นพนันของมาเก๊า
นอกจากนี้นักลงทุนยังจับตาการประชุมกำหนดนโยบายการเงินของเฟดในวันที่ 21 – 22 ก.ย.นี้ เพื่อหาสัญญาณการปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) และการปรับขึ้นอัตราดอกเบี้ย
 